(NÁVRH)
VYHLÁŠKA
Ministerstva zdravotníctva Slovenskej republiky
z ... 2026,
ktorou sa ustanovujú podrobnosti o povoľovaní terapeutického alebo diagnostického použitia hromadne vyrábaných humánnych liekov, ktoré nepodliehajú registrácii
Ministerstvo zdravotníctva Slovenskej republiky (ďalej len „ministerstvo“) podľa § 141 ods. 1 písm. p) zákona č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení zákona č. .../2026 Z. z. ustanovuje:
§ 1
Táto vyhláška ustanovuje podrobnosti o povoľovaní terapeutického alebo diagnostického použitia hromadne vyrábaných humánnych liekov, ktoré nepodliehajú registrácii.
§ 2
(1) Žiadosť o povolenie terapeutického alebo diagnostického použitia neregistrovaného humánneho lieku pre jedného pacienta (ďalej len „individuálne povolenie“) predkladá ministerstvu poskytovateľ zdravotnej starostlivosti, ktorý liek indikuje (ďalej len „žiadateľ o individuálne povolenie“).
(2) Žiadosť o individuálne povolenie obsahuje
a) údaje o žiadateľovi o individuálne povolenie, a to
1. obchodné meno a sídlo, ak ide o právnickú osobu; meno, priezvisko a adresu, ak ide o fyzickú osobu,
2. miesto prevádzkovania zdravotníckeho zariadenia,
3. meno a priezvisko, telefónne číslo a e-mailovú adresu ošetrujúceho lekára, ktorý liek indikuje,
b) údaje o lieku, a to
1. názov a silu lieku, liekovú formu, cestu podania a veľkosť balenia lieku,
2. počet balení lieku,
3. kvalitatívne a kvantitatívne zloženie lieku s uvedením liečiv,
4. indikáciu lieku,
5. dávkovanie lieku,
c) údaje o pacientovi, a to
1. meno a priezvisko,
2. rodné číslo,
3. diagnózu s uvedením kódu podľa Medzinárodnej klasifikácie chorôb,
d) potvrdenie žiadateľa, že bol získaný predchádzajúci písomný súhlas pacienta alebo jeho zákonného zástupcu s terapeutickým alebo diagnostickým použitím neregistrovaného humánneho lieku a že tento súhlas je uchovávaný v zdravotnej dokumentácii pacienta,
e) údaje o doterajšej liečbe,
f) odôvodnenie žiadosti s uvedením dôvodu, prečo nie je možné použiť štandardné terapeutické alebo diagnostické postupy s použitím dostupných registrovaných porovnateľných humánnych liekov,
g) odôvodnenie požadovaného množstva lieku a dĺžky jeho terapeutického alebo diagnostického použitia.
(3) Ak liek indikuje ošetrujúci lekár, ktorý je zamestnancom zdravotníckeho zariadenia ústavnej zdravotnej starostlivosti, k žiadosti o individuálne povolenie sa vyjadrujú
a) primár oddelenia a
b) etická komisia zdravotníckeho zariadenia ústavnej zdravotnej starostlivosti.
(4) Ak liek indikuje ošetrujúci lekár, ktorý nie je zamestnancom zdravotníckeho zariadenia ústavnej zdravotnej starostlivosti, k žiadosti o individuálne povolenie sa vyjadrujú
a) krajský odborník ministerstva alebo hlavný odborník ministerstva pre špecializačný odbor, v ktorom sa liek indikuje a terapeuticky alebo diagnosticky používa, a
b) etická komisia samosprávneho kraja; ak taká komisia nie je, etická komisia najbližšieho zdravotníckeho zariadenia ústavnej zdravotnej starostlivosti.
(5)  Ak ide o opakovanú žiadosť o individuálne povolenie lieku, ktorý už bol pacientovi povolený, predloží žiadateľ o individuálne povolenie ministerstvu údaje o doterajších výsledkoch terapeutického alebo diagnostického použitia lieku u pacienta; v predložených údajoch uvedie znášanlivosť lieku pacientom, výskyt a vyhodnotenie nežiaducich účinkov lieku a odôvodnenie ďalšieho pokračovania v jeho terapeutickom alebo diagnostickom použití.
(6) Individuálne povolenie sa vydáva najviac na dvanásť mesiacov.
§ 3
(1) Žiadosť o povolenie terapeutického alebo diagnostického použitia neregistrovaného humánneho lieku pre skupinu pacientov (ďalej len „skupinové povolenie“) podáva ministerstvu poskytovateľ zdravotnej starostlivosti, ktorý liek indikuje (ďalej len „žiadateľ o skupinové povolenie“). K žiadosti pripojí aj stanovisko hlavného odborníka ministerstva pre špecializačný odbor, v ktorom sa liek indikuje a terapeuticky alebo diagnosticky používa.
(2) Žiadosť o skupinové povolenie obsahuje okrem údajov uvedených v § 2 ods. 2 písm. a), b), f) a g)
a) uvedenie aspoň jedného štátu, v ktorom je liek registrovaný,
b) predpokladaný počet pacientov,
c) terapeutické alebo diagnostické postavenie lieku vrátane diagnózy s uvedením kódu podľa Medzinárodnej klasifikácie chorôb
d) údaje o prínose lieku pre terapeutickú alebo diagnostickú prax.
(3) Okrem stanoviska podľa odseku 1 sa k žiadosti o skupinové povolenie, ak liek indikuje ošetrujúci lekár, ktorý je zamestnancom zdravotníckeho zariadenia ústavnej zdravotnej starostlivosti, vyjadrujú primár oddelenia a etická komisia zdravotníckeho zariadenia ústavnej zdravotnej starostlivosti.
(4) Okrem stanoviska podľa odseku 1 sa k žiadosti o skupinové povolenie, ak liek indikuje ošetrujúci lekár, ktorý nie je zamestnancom zdravotníckeho zariadenia ústavnej zdravotnej starostlivosti, vyjadruje etická komisia samosprávneho kraja; ak taká komisia nie je, etická komisia najbližšieho zdravotníckeho zariadenia ústavnej zdravotnej starostlivosti.
(5) Ak ide o opakovanú žiadosť o skupinové povolenie lieku, ktorý už bol povolený, predloží žiadateľ o skupinové povolenie ministerstvu údaje o doterajších výsledkoch terapeutického alebo diagnostického použitia lieku u pacientov; v predložených údajoch uvedie znášanlivosť lieku pacientmi, výskyt a vyhodnotenie nežiaducich účinkov lieku a odôvodnenie ďalšieho pokračovania v jeho terapeutickom alebo diagnostickom použití. Údaje podľa prvej vety sa predkladajú v agregovanej alebo anonymizovanej podobe, ak na účel posúdenia žiadosti nie je nevyhnutné spracúvanie údajov umožňujúcich identifikáciu jednotlivých pacientov.
(6) Skupinové povolenie sa vydáva najviac na šesť mesiacov. Ak ide o skupinové povolenie pre antidotá, platnosť povolenia je najviac dvanásť mesiacov.
§ 4
Zrušuje sa vyhláška Ministerstva zdravotníctva Slovenskej republiky č. 507/2005 Z. z., ktorou sa upravujú podrobnosti o povoľovaní terapeutického použitia hromadne vyrábaných liekov, ktoré nepodliehajú registrácii, a podrobnosti o ich úhrade na základe verejného zdravotného poistenia.
§ 5
Táto vyhláška nadobúda účinnosť 1. decembra 2026.

